
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	5 martie 2009

	Nr.
	27/264


R A P O R T

asupra propunerii legislative pentru modificarea şi completarea Ordonanţei Guvernului nr.38/2003 privind salarizarea şi alte drepturi ale poliţiştilor
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 444 din 23 iunie 2008, cu dezbaterea pe fond, în procedură obişnuită, a propunerii legislative pentru modificarea şi completarea Ordonanţei Guvernului nr.38/2003 privind salarizarea şi alte drepturi ale poliţiştilor.
La întocmirea prezentului raport Comisia a avut în vedere avizele negative ale:

· Consiliului Legislativ (nr.266/06.03.2008)

· Comisiei juridice, de disciplină şi imunităţi (nr.31/683/17.09.2008)

· Comisiei pentru administraţie publică, amenajarea teritoriului şi echilibru ecologic (nr.26/2868/25.09.2008)

· Comisiei pentru apărare, ordine publică şi siguranţă naţională (nr.32/485/30.09.2008)


precum şi punctele de vedere negative ale Guvernului (nr.1060 din 09.05.2008 şi nr.91/552/DRP din 10.02.2009).

Propunerea legislativă are ca obiect de reglementare modificarea şi completarea Ordonanţei Guvernului nr.38/2003 privind salarizarea şi alte drepturi ale poliţiştilor, în sensul instituirii unui spor salarial pentru condiţii vătămătoare, pentru poliţiştii care desfăşoară în mod nemijlocit activităţi în stradă, respectiv activităţi de asigurare a ordinii şi liniştii publice, de prevenire a comiterii de infracţiuni, de dirijare şi fluidizare a traficului rutier, în cuantum diferit, în funcţie de locul unde îşi desfăşoară activitatea, respectiv posturi de poliţie comunale sau orăşeneşti, caz în care cuantumul este de 15% din salariul de bază, poliţii municipale – 20% din salariul de bază sau municipiul Bucureşti şi municipiile reşedinţă de judeţ – 25% din salariul de bază.
Comisia propune Plenului Camerei Deputaţilor respingerea iniţiativei legislative întrucât legislaţia în vigoare permite acordarea unor sporuri poliţiştilor pentru condiţiile de muncă în care aceştia îşi desfăşoară activitatea, respectiv problema acordării unor sporuri pentru condiţii periculoase sau vătămătoare fiind deja reglementată la art.23 din O.G. nr.38/2003, cu modificările şi completările ulterioare. Din datele furnizate de către Ministerul Administraţiei şi Internelor rezultă că aceste sporuri deja se acordă, în anul 2007, din totalul de 150.123 posturi aprobate beneficiind de plata sporului pentru condiţii periculoase de muncă 143.008 persoane, iar 132.449 beneficiind şi de plata sporului pentru condiţii grele de muncă.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei, care au avut loc în 4 martie 2009, au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 18 iunie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ






Întocmit,

Consultant Lidia-Ana VLĂDESCU

